[{"text_idx": "#000000", "text": "Membronombroj, agado kaj ekstera informado"}, {"text_idx": "#000001", "text": "Antau\u0306 kelkaj semajnoj Osmo Buller informis en la publike legebla komitata listo de UEA, ke c\u0302i-jare estos supozeble c\u0302. 400 individuaj membroj malpli c\u0302e UEA, kaj ke pro tio la jarfina nombro eble restos sub la limo de 5000. Aldonig\u0302is la alvoko, ke \u201cnecesas varbi membrojn, kiom ajn malmoderne tio eble sonas\u201d, dum \u201ckomentarioj nun ne helpas\u201d. Regis silento dum kelkaj tagoj, kiun finis Claude Nourmont per la konstato, ke \u201cvarbi por varbi\u201d estas \u201cne tro promesplena afero\u201d kaj ke oni bezonas \u201cproponojn, kiuj povas entuziasmigi la homojn\u201d. Propono por logi Esperanto-parolantojn ne venis, sed iom poste oni ekdiskutis krei membrokategoriojn por eksteruloj ne parolantaj Esperanton, kio trovis iom da subteno.\nEble estas s\u0302oko, kiam asocio ene de unu sola jaro konstatas malkreskon de la membronombro de 400 el 5300, do perdon de c\u0302. 8%. Sed necesas konsideri, ke la membronombroj de UEA forte ondumas depende de la loko de Universala Kongreso, por kiu membroj ricevas altan rabaton. La c\u0302i-jara UK en Vjetnamio havis kompreneble relative malmultajn partoprenantojn kompare kun eu\u0306ropaj kongresoj kaj sekve ankau\u0306 ne estis aparta instigo membrig\u0302i, kontraste kun la antau\u0306a jaro, kiam UEA kongresis en Kopenhago kaj konstatis kreskon de 33 individuaj membroj."}, {"text_idx": "#000002", "text": "Dum la lastaj sep jaroj estis meza malkresko de c\u0302. 169 membroj kaj dum la lastaj 25 jaroj, ekde 1987, de mezume 95 membroj jare au\u0306 -1,6%. Eble c\u0302e UEA oni alkutimig\u0302is al tiu konstanta membroperdo kaj sekve aldone al la G\u0302enerala Direktoro (kiu devas zorgi pri la financa ekvilibro kaj la salajroj de la dungitoj inkluzive de la propra) s\u0302ajne neniu vere maltrankvilig\u0302is."}, {"text_idx": "#000003", "text": "Certe ne tro g\u0302ojiga por UEA entute. Kelkaj ec\u0302 kredas, ke la membronombroj de la asocioj estas indiko pri la g\u0302enerala grandeco de Esperantujo \u2013 aserto, pri kiu mi forte dubas. Tro multaj estis en la pasintaj jardekoj la progresoj ekster UEA \u2013 c\u0302e muziko, en ekstereu\u0306ropo, c\u0302e denaskuloj kaj dum la lastaj jaroj plej videble en la interreto. Supozeble nur la procentaj\u0302o de la asociemuloj inter la Esperanto-parolantoj malkreskas. Multaj ne vidas, kial gravus membri en asocio."}, {"text_idx": "#000004", "text": "Oni povas konstati, ke la membreco c\u0302e UEA estas ligita al la ricevado de paperaj eldonaj\u0302oj kiel gvidlibro, jarlibro au\u0306 revuo Esperanto. Tute g\u0302enerale paperaj gazetoj multe perdis dum la pasinta jardeko kaj devis lasi iom de sia loko al retaj eldonaj\u0302oj. G\u0302is nun UEA ofertas neniun nurretan membrokategorion \u2013 nek eblas ricevi jarlibron au\u0306 revuon nur retpos\u0302te, nek ekzistas kategorio, kiu ebligus nurretan legadon de gazeto au\u0306 de delegita datumbazo sen ricevo de papera eldono. Osmo Buller skribis, ke \u201cvarbado pro varbado\u201d estas baza tasko en organizaj\u0302o \u2013 sed organizaj fakuloj asertas ankau\u0306, ke organizaj\u0302o adaptig\u0302u al la dau\u0306re s\u0302ang\u0302ig\u0302anta mondo. La nunaj membrokategorioj estas la samaj ekde jardekoj."}, {"text_idx": "#000005", "text": "Rilate al la ligado de homoj al la asocio la reta oferto supozeble ludas gravan rolon. Rimarkindas, ke la Facebook-pag\u0302o de UEA havas c\u0302. 3 mil s\u0302atantojn, dum la g\u0302enerala Facebook-grupo \u201cEsperanto\u201d nun havas pli ol 10 mil, la duoblon de la individua membraro de UEA. Tiu fakto kaj la multloka videbleco de Esperanto en la reto ankau\u0306 forigas la tradician argumenton, ke necesas per la membronombroj montri la parolantojn de nia lingvo. Ne plu. Ekzistas tiom da ofertoj en la reto, ke evidentas, ke ili havas siajn uzantojn \u2013 Vikipedio, Firefox, Google Translate, Tatoeba, subtekstigitaj filmoj kaj TED-prelegoj, filmetoj, kantoj ktp. Eble Esperantujo pli kaj pli alproksimig\u0302as al la stato de naciaj lingvoj, kie membras en lingvo-asocioj nur malgranda elcentaj\u0302o de la parolantoj (c\u0302. 1 el 2000 en Germanio). En Litovio kaj Hungario c\u0302. 1 el 30 g\u0302is 50 Esperanto-parolantoj nombritaj en la censoj estas Individua Membro de UEA, do ankorau\u0306 multe pli ol c\u0302e naciaj lingvoj..."}, {"text_idx": "#000007", "text": "Eble ni rigardu la komencon de UEA \u2013 lau\u0306 la Enciklopedio de Esperanto la kerna celo estis \u201cla plifaciligo de la c\u0302iuspecaj rilatoj inter diverslingvanoj kaj la kreo de fortika ligilo de solidareco inter g\u0302iaj anoj\u201d. Hodiau\u0306 tio s\u0302ajne funkcias ec\u0302 sen asocio."}, {"text_idx": "#000008", "text": "Mia iama espero pri membreco estis, ke la asocioj sukcesas \u201cdisvastigi la uzadon de la internacia lingvo Esperanto\u201d, kiel tekstas la unua lau\u0306statuta celo de la nuna UEA. Bedau\u0306rinde tio ne funkcias kaj ne videblas evoluo en tiun direkton. Oni povas demandi sin, kio pli zorgigu nin: La meza malkresko de 1,6% de la membroj jare au\u0306 la fakto, ke UEA, kiu havas jaran bug\u0302eton de duonmiliono da eu\u0306roj, s\u0302ajne uzas nur c\u0302. 10 mil eu\u0306rojn por ekstera informado. Iom malmulte, se oni atente relegas la cititan lau\u0306statutan celon de UEA."}, {"text_idx": "#000012", "text": "Kara Valdas BANAITIS, vi iom dubas, ke la uzado de Esperanto kreskis dum la pasinta jarcento. Multaj indikoj subtenas g\u0302uste tion, ke okazas dau\u0306ra kresko, almenau\u0306 dum la pasintaj jardekoj. C\u0302u vi havas tau\u0306gan statistikon la temo? Kp. ekzemple #Kresko"}, {"text_idx": "#000019", "text": "Eble afableco estas \u2013 surprize \u2013 iom kerne de la problemoj de la Esperanto-asocioj: Lau\u0306 mia impreso UEA volas esti afabla al la membroj en la diversaj kategorioj kaj al la libroac\u0302etantoj; tial oni fiksas ne sufic\u0302e altajn kotizojn por la diversaj kategorioj, kiuj supozeble ne kovras la verajn sumajn kostojn, inkluzive de la kostoj por laborhoroj (necesas aldoni ankau\u0306 la proporcian tempon de la g\u0302enerala direktoro, kontisto ktp.) kaj la kalkulendajn kostojn por la uzo de kvadratmetroj en la oficeja domo. Estig\u0302as deficitoj, kiujn oni kovras el la kapitalo (kiun siavice nutras la donacoj kaj heredaj\u0302oj ekde po certa sumo). Se nun venas peto uzi monon por informado (au\u0306 por instalado de novaj membrokategorioj), oni ne au\u0306dacas pro la jama \u201cdeficito\u201d. (Kaj oni ne au\u0306dacas altigi la membrokotizojn pro timo de falo de la membronombroj, dum supozeble kotiza altigo ebligus elspezojn por informado kaj do longavide ankau\u0306 alportus Esperanto-parolantojn kaj membrojn.)"}, {"text_idx": "#000020", "text": "Alia sekvo de afableco estas, ke (je loka nivelo) por Esperanto-kursoj oni kutime prenas malaltajn au\u0306 neniujn kotizojn. Sekve oni apenau\u0306 havas monon en la kaso por informado kaj varbado, pro kio oni ne havas sufic\u0302ajn nombrojn da kursanoj. Ankau\u0306 la kursestroj estas tre afablaj kaj kutime laboras sen honorario; se ili enspezus, ankau\u0306 ili povus doni al iu kaso, kiu servus speciale por (zorge planataj) elspezoj por informado kaj varbado."}, {"text_idx": "#000021", "text": "Estas al mi strange, ke homoj nur spekulacias pri malkresko de membraro en Esperanto-organizajxoj kaj ignoras detalajn esplorrezultojn kiam ili haveblas."}, {"text_idx": "#000022", "text": "Similan malkreskon en membraro oni trovas ankaux en la landaj asocioj, do oni povus supozi, ke el detala analizo de unu landa asocio oni povus ion lerni pri la aliaj, kaj pri UEA. Sed la homoj ne volas auxdi."}, {"text_idx": "#000023", "text": "La malkresko de membraro en mia lando depost 1992 estis ecx pli spektakla ol tiu de UEA. Post jardeko da stagnado la membrociferoj subite malkreskis en rekta linio, celante nulon en la jaro 2010. En la jaroj antaux 2010 estis dufoje enfluo de membroj el aliaj asocioj kiuj malfondigxis. En tiu periodo la asocio perdis du trionojn de siaj membroj."}, {"text_idx": "#000024", "text": "Du jarojn post tiu ekmalkresko ekis kverelado en la asocio (mi ne estis enplektita). Ne temis tutsimple pri malsamaj ideoj kiel antauxeniri; malantaux tiu disputado estis kasxemo kaj obstaklado kiun spertis la eksigxinta gxenerala sekretario, kiu kampanjis por uzo de la kapitalo por varbado. Gxenerale la membroj sciis dum la nauxdekaj jaroj, ke estas io malgxusta, sed neniu povis kompreni kio."}, {"text_idx": "#000027", "text": "Mallonge dirite, la dokumentoj kaj atestoj klare montris, ke kernaj aktivuloj estis konstante margxenigataj. Kiel diris la demisiinta gxenerala sekretario al la jura konsilisto (angle): \u201cRilate al tiu komitato, vi estas nevidebla viro, kiel estas iu ajn kiu aktive provas antauxenigi Esperanton\u201d. Samtempe la kasisto konstante diris malveron al la membroj pri la kapitalo, nome ke dum tiu periodo gxi estas eluzata kiam fakte gxi dauxre kreskegis."}, {"text_idx": "#000028", "text": "Tamen nur la neinterpretitajn faktojn pri la kontoj mi liveris al la Prezidanto; la ceteron mi kviete katalogis, kaj surbaze de tio verkis 12 raportojn pri diversaj aspektoj de la asocio. La rezulto estis ke tuj ankaux mi farigxis malbonvena en la asocio. Nur pro tio mi elparolis ekstere de la asocio. Nur en 2011 la kasisto fine akceptis, ke miaj ciferoj estas gxustaj, kaj do estis pruvite, ke la kasisto misreprezentis la financan situacion dum tiu periodo."}, {"text_idx": "#000029", "text": "Dum la plej lastaj jaroj mi vidis de ekstere similajn signojn ankaux en UEA, kvankam mi tuj diru, ke mi havas nenian kialon suspekti ion misan rilate al la financa flanko de UEA. Ni cxiuj scias, ke estas io malgxusta. La membroj gxenerale opinias, ke cxiuj en la centro de la asocio estas afablaj kaj amikaj, kvankam, iuj kiuj metas kritikajn demandoj ne cxiam ricevas gxentilajn respondojn. Estas evitemo ecx pri bazaj aferoj. Iuj el ili ne agas kvazaux ili volus antauxenigi Esperanton. Sed neniu volas auxdi pri la brita esplorado."}, {"text_idx": "#000030", "text": "Estas nuntempe simila disputado en multaj landoj, kaj oni devus demandi sin, kio estas komuna. Cxu povus esti simila kauxzo ankaux en aliaj landoj? Certe tiu sperto ne estis la unua okazo en Britio. En 1971 subite la kreskado farigxis rapida malkreskado, gxuste du jarojn antaux ol ekis publika disputado. Neniu volas ecx pripensi la eblecon, ke tiu malkresko povus iel ajn rilati al la fakto ke la oficejo cxesis respondis al leteroj."}, {"text_idx": "#000037", "text": "La retejo estas en la Angla sed Guglo tradukos, kaj eble pli da lingvoj estos aldonata. Se UEA multe uzas gxin, eble Esperanto aperos kiel prioritato tiurespekte."}, {"text_idx": "#000038", "text": "Cxu cxiuj kiuj kontribuas igxu membro de UEA?"}, {"text_idx": "#000043", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000044", "text": "Demonstraj versioj de \u201cLa Ondo\u201d"}]